[{"text_idx": "#000000", "text": "Kuidas korraldada med-to\u0308o\u0308tajate lastehoid saabuvas kriisis?"}, {"text_idx": "#000002", "text": "Me elame erakorralises olukorras. Kui viissada aastat tagasi sai inimene elada lokaalselt ja heas o\u0303ndsuses, kuni nn katkulaine ka\u0308es, siis meie elame ta\u0308nu u\u0308leplaneedilisele infovo\u0303rgustikule olukorras, kus \u201co\u0303nnetus hu\u0308u\u0308ab tulles\u201d. Kahjuks ja\u0308i Tervisemetil see hu\u0308u\u0308e to\u0303siselt vo\u0303tmata ja me oleme riigina hoogsalt jo\u0303udnud covid-19 viiruse endeemilisse faasi. Praegu on kusagil meie hulgas need no\u0303rgad kopsud, kus viirus juba haiguseks areneb. Ja juba praegu on haiglates tu\u0308histatud ko\u0303ik plaanilised haiged, valmistutakse neiks erakorralisteks, kes kohe lainena tulemas on. Oleme faasis, kus iga na\u0308dala tagant hakkavad intensiivravi vajavad inimesed kahekordistuma. Nii on see la\u0308inud mujal maailmas ja la\u0308heb ka meil.\nNumbrite taga on inimesed. Mitte ainult haiged inimesed, vaid ka need, kes on oma erialaks valinud haigete aitamise iga hinna eest, igasuguseid riske trotsides."}, {"text_idx": "#000003", "text": "Mida saame teha meie, u\u0308leja\u0308a\u0308nud, kes me pole med-to\u0308o\u0308tajad? Meie esimene u\u0308lesanne on olla kodus, absoluutses karantiinis ja suhelda va\u0308lismaailmaga kontaktivabalt. Aga me saame arste aidata oma toetuse, ta\u0308nu ja logistikaga. Ko\u0303igepealt tuleks arstide koormuse olemus kaardistada."}, {"text_idx": "#000004", "text": "Kuidas on plaanis tagada lahingusse minevate med-to\u0308o\u0308tajate tagala? See on pa\u0308ris keeruline ristso\u0303namo\u0303istatus. Kolme kuu jooksul kogunenud rahvuvaheline andmestik na\u0308itab selgelt, et arstid-o\u0303ed-sanitarid on absoluutne riskiru\u0308hm, sest hakkavad igapa\u0308evaselt puutuma kokku viirusega, ka kaitsevahendeid kasutades on oht \u201clekkeks\u201d ja haigestumiseks suur. Sest mida suurem ja mida pikaajalisem doos viirust saabub korraga, seda suurem on oht haigestuda."}, {"text_idx": "#000005", "text": "Samal ajal, kui med-to\u0308o\u0308tajad pa\u0308a\u0308stavad elusid, on neil va\u0308ga paljudel kodus noorem po\u0303lvkond. Lapsed ise ei ole raskelt haigestujad, aga nad on viiruse edasiandjad. Ja laste omapa\u0308ra on mo\u0303istagi see, et neil ei anna pikalt kaitsevahendeid ees hoida. Lapsed on lapsed."}, {"text_idx": "#000006", "text": "Kes u\u0308ldse saab neid lapsi hoida, kui emad ja isad haiglates elusid pa\u0308a\u0308stavad ja u\u0308letunde teevad?"}, {"text_idx": "#000007", "text": "Tean juhtumeid, kus mo\u0303ni vabatahtlik on arstide lapsed juba praegu vo\u0303tnud oma hoolde. Pole keeruline u\u0308hte-kahte last rohkem vo\u0303tta enda majapidamisse (kas vo\u0303i o\u0308o\u0308)pa\u0308evaks. Aga kui olukord la\u0308heb \u201cItaaliaks\u201d, kas selliseid so\u0308akaid vabatahtlikke jagub?"}, {"text_idx": "#000008", "text": "Oma mo\u0303ttega jo\u0303uan sinna, et ko\u0303ige mo\u0303istlikum on olemasolevad lasteaiad muuta kiirelt u\u0308mber nii, et need on avatud vaid med-to\u0308o\u0308tajate lastele \u2013 vajadusel ka kooliealistele, vajadusel vo\u0303iks sealt korraldada ka lapsele ja\u0308rele tulnud arstile toidupaki. Need lastehoiud peaksid olema vo\u0303imalikult pisikesed, sest ko\u0303ik need lapsed on riskiru\u0308hm, sest nende emad-isad on riskiru\u0308hm. Seal miniru\u0308hmades to\u0308o\u0308tavad kasvatajad/o\u0303petajad peaks olema terved ning samas maski kandma, et mitte laste kaudu haigestuda."}, {"text_idx": "#000010", "text": "Vabatahtlikke, kes no\u0303us appi tulema med-to\u0308o\u0308tajete lastehoidu, vo\u0303iks vastu vo\u0303tta, kui selleks vajadus on, aga kindlasti peaks ko\u0303igi selliste hoidude to\u0308o\u0308tajate puhul olema regulaarne, ideaalis igapa\u0308evane testimine. Loomulikult on seda vaja ka ko\u0303igile med-to\u0308o\u0308tajatele. (Kuidas saada testimisvo\u0303imekust juurde? Nii selle kui muude ideede osas kutsun osalema Facebooki ru\u0308hma \u201cAitame arste\u201d)"}, {"text_idx": "#000011", "text": "Kui sellistes hoidudes pole 100% olemas testimist ja ta\u0308iskasvanute kaitsevahendeid, siis vo\u0303ib med-to\u0308o\u0308tajate lastehoiust saada viiruspesa: vanemalt lapsele, lapselt teisele lapsele, sellelt oma vanemale... Ja kindlasti on neile, kes meie eest lahingusse la\u0308hevad, vaja kindlust, et nende lapsed on hoitud ja terved. Meil omakorda on arste vaja, va\u0308ga vaja, kui nemad haigeks ja\u0308a\u0308vad ja so\u0303na otseses mo\u0303ttes otsa saavad, siis on meid ees ootav kaos suurem kui mis iganes muul juhul."}, {"text_idx": "#000012", "text": "Ka u\u0308ks hoopis teine mudel on mo\u0303eldav, mujal ilmas katsetatud, kuulu ja\u0308rgi ka Eestis arutamisel. Kui panna ko\u0303ik \u201crindele la\u0308inud\u201d arstid-o\u0303ed-sanitarid unetundideks kusagile eraldi tsooni? Na\u0308iteks saaks nad paigutada hotellidesse, sest sealne koormus on praeguses eriolukorras sisuliselt null? Sel juhul ja\u0308a\u0308ks ikkagi alles lastehoiu vajadus, aga seal poleks pidevalt nakatumise riski ja regulaarse kontrolli koormust.\nSel plaanil on kaks no\u0303rka ku\u0308lge. U\u0308ks on emotsionaalne, arstid ei saaks koju, oma la\u0308hedaste juurde \u2013 aga see koju mittesaamine oleks mo\u0303istlik. Teine ku\u0308lg on aga meie hotellide ventilatsioonisu\u0308steem. Praeguseks on kaudselt to\u0303estatud vo\u0303i va\u0308hemasti rasvase ku\u0308sima\u0308rgi alla pandud \u201ckatkulaeva\u201d ehk kruuisilaeval tekitatud nn karantiini olukord, kus ventilatsioonist nakkusid ja\u0308rjest uued inimesed. On teada ka dokumenteeritud juhtumid Hongkongis, kus nakkusid sama maja erinevate trepikodade inimesed, keda u\u0308hendas vaid ventilatsioon. Vo\u0303ibolla on ko\u0303ige mo\u0303istlikum meile ja\u0308a\u0308nud pa\u0308evade jooksul valida haiglatele partneriteks koosto\u0308o\u0308-hotellid? Ja kiirkorras nende ventilatsioonisu\u0308steemid u\u0308mber ehitada nii, et need poleks omavahel u\u0308henduses?"}, {"text_idx": "#000013", "text": "Mujalgi maailmas tegeletakse praegu \u201crinde-arstide\u201d ellu ja\u0308a\u0308mise korraldamisega, kus reaktiivselt, kus proaktiivselt. Kogu mu loos kirjeldatud olukord on praegusest hetkest arvestades tulemas umbes na\u0308dala kuni kolme pa\u0308rast. Kuna Eestis on juba piisavalt rumalusi tehtud, peaksime nu\u0308u\u0308d ka\u0308ituma kiirelt ja ette mo\u0303tlema, proaktiivselt tegutsema \u2013 oma meditsiinito\u0308o\u0308tajaid hoidma."}]